Settrade เปิดตัว“Settrade DCA Order”-แอปฯ“Settrade App”
Settrade เปิดตัวฟังก์ชั่น “Settrade DCA Order” ช่วยออมหุ้นบน Streaming และแอปพลิเคชั่นใหม่ “Settrade App” พร้อมอำนวยความสะดวกบน Smart Phone ทั้ง iOS และ Android
9 พ.ค. 2560

นางสาวอมตี ประภาพันธ์ รักษาการกรรมการผู้จัดการ บริษัท เซ็ทเทรด ดอท คอม จำกัด หรือ Settrade เปิดเผยว่า บริษัท เซ็ทเทรด ดอท คอม จำกัด ในฐานะผู้นำเทคโนโลยีระบบซื้อขายผ่านอินเทอร์เน็ต เห็นถึงพฤติกรรมการลงทุนของผู้ลงทุนออนไลน์ในปัจจุบันที่เน้นการใช้งานผ่าน smart phone และเริ่มให้ความสำคัญกับการออมมากยิ่งขึ้น
ดังนั้น จึงได้มีการพัฒนาเครื่องมือและเพิ่มช่องทางการเข้าถึงข้อมูลการลงทุนเพื่อตอบโจทย์ผู้ลงทุนในยุคดิจิทัล ล่าสุด Settrade ได้พัฒนาฟังก์ชั่นใหม่ “Settrade DCA Order” บน Streaming ช่วยส่งคำสั่งซื้อหุ้นอัตโนมัติเพื่อการออมหุ้นหรือการทะยอยลงทุนในหุ้นอย่างสม่ำเสมอตามแนวคิด Dollar Cost Average (DCA) ทั้งรายเดือนและรายสัปดาห์ ซึ่งช่วยสร้างวินัยการลงทุนเพื่อสะสมความมั่งคั่งสำหรับอนาคต
พร้อมเปิดตัวแอปพลิเคชั่นใหม่ “Settrade App” เพื่อเพิ่มช่องทางให้ผู้ลงทุนเข้าถึงข้อมูลการลงทุนพร้อมกับเครื่องมือช่วยในการตัดสินใจในการลงทุนได้สะดวกรวดเร็วขึ้น
อนึ่ง ฟังก์ชันใหม่ “Settrade DCA Order” บน Streaming จะทยอยส่งคำสั่งซื้อหุ้นให้อัตโนมัติ ตามเงื่อนไขและเวลาที่กำหนด ผู้ลงทุนสามารถตรวจสอบสถานะของคำสั่งได้ตลอดเวลา พร้อมรับสรุปรายการซื้อ ณ สิ้นวันที่มีการทำรายการ
นอกจากนั้น ยังมีเมนู Back Test จำลองผลตอบแทนจากการออมหุ้นแบบ DCA โดยใช้ข้อมูลย้อนหลัง เพื่อช่วยในการตัดสินใจเลือกหุ้นออม